СҚО-да талапты бұзған 12 мектеп түлегі ҰБТ-дан шығарылды
DATE: 16:24, 20 Қаңтар 2020 | GMT +5
TITLE: СҚО-да талапты бұзған 12 мектеп түлегі ҰБТ-дан шығарылды
URL: https://kaz.inform.kz/news/sko-da-talapty-buzgan-12-mektep-tulegi-ubt-dan-shygaryldy_a3605463/
META: DATE: 16:24, 20 Қаңтар 2020 | GMT +5
TOTAL WORDS: 164
AUTHOR(S):
TEXT: СҚО-да Ұлттық бірыңғай тестілеудің бірінші кезеңі 17-19 қаңтар аралығында өтті. Бұған дейін хабарлағанымыздай, тестілеуге қатысуға 1409 адам тілек білдірген еді. СҚО Сыбайлас жемқорлыққа қарсы қызметтің мәліметінше, өңірде биыл 3276 түлек мектеп бітірсе, олардың 2080-ні, яғни 63% ҰБТ-ға қатысуға өтініш берген. ҰБТ-ның бірінші кезеңі облыста 5 жерде: М. Қозыбаев атындағы СҚМУ-де, Ақжар ауданының Талшық елді мекенінде, Жамбыл ауданының орталығы Пресновкада, Ғ. Мүсірепов ауданының Новоишимка елді мекені мен Айыртау ауданының орталығы Саумалкөлде өтті. Сынақ талапқа сай өтуі үшін ҚР Білім және ғылым министрлігінің бұйрығына сәйкес «Қызылжар-адалдық алаңы» жобалық кеңсесінің және сыбайлас жемқорлыққа қарсы ведомствоның қызметкерлері, арнайы мониторингтік топтың мүшелері бақылады. «ҰБТ тапсыру кезінде талапты бұзған 12 адам залдан шығарылды. Ауырып қалуына байланысты 4 адам тестілеуден өтпеді. ҰБТ-дан негізінен смартфондарды қолданғандары үшін шығарылды. Тест тапсыру орындарында бейнекамералар жұмыс істеді», - дейді ҚР Сыбайлас жемқорлыққа қарсы іс-қимыл агенттігі СҚО бойынша департаментінің қызметкерлері. ҰБТ әділ өтуі үшін залдар бейнекамералармен жабдықталған. Сол себепті Сыбайлас жемқорлыққа қарсы қызмет мамандары түлектерді тест тапсыру үшін ұялы телефон, шпаргалка кіргізудің бос әурешілік екенін ескертеді
